KAD VANDENS PRAMOGOS NEAPKARSTŲ
[image: vandpramog]	Atšilus orams daugelis atgaivos ieško prie vandens telkinių: maudosi, plaukioja baidarėmis, nardo ar kitaip pramogauja. Labai svarbu nepamiršti, kad tokios pramogos yra ne tik malonios, bet ir gana pavojingos.

PRAMOGAUTOJAMS PRIE VANDENS TELKINIŲ TEIKIAME ŠIUOS PATARIMUS:
• į vandens telkinius, kuriuose maudotės pirmą kartą, briskite, o ne šokite nuo kranto, lieptelio. Brisdami į vandenį įvertinsite seklumą ir dugno aplinką;
• nesimaudykite iškart po valgio, apsvaigę nuo alkoholio;
• nesimaudykite vieni, nes sutraukus mėšlungiui ar atsitikus kitai nelaimei, nebus, kas jums gali padėti;
• jei vandens telkinyje yra plūdurai arba kitoks maudymosi ribų ženklinimas, nors ir esate geras plaukikas, neplaukite toliau, nei pažymėta;
• nestovėkite ir nežaiskite ten, kur galima netikėtai įkristi į vandenį. Tai gali būti prieplaukos, molo kraštas, tiltas, status krantas;
• perkaitę saulėje, nešokite staiga į vandenį. Pirmiau apsišlakstykite vandeniu;
• nesimaudykite nežinomose, nuošaliose vietose. Geriau pasirinkite paplūdimį arba vietą, kur maudosi daugiau žmonių ir kur yra budintys gelbėtojai;
• neplaukiokite ant padangų kamerų, savadarbių plaustų ir kitų priemonių, specialiai nepritaikytų plaukiojimui;
• nesimaudykite tamsiu paros metu;
• ypač pavojinga išdykauti valtyje, vaikščioti joje, ją supti, nes valtis gali pervirsti;
• atvykę prie vandens telkinių su vaikais, nepalikite jų be priežiūros. Jeigu yra specialūs vaikams pritaikyti aptvarai arba plūdurai, neleiskite vaikams bristi ir plaukti už aptvaro ar plūdurų ribos;
• atvykę prie Baltijos jūros, atkreipkite dėmesį į oro sąlygas ir vėliavą prie gelbėtojų stoties. Jeigu plazda raudona arba juoda vėliava, nesimaudykite.

SKĘSTANČIŲJŲ GELBĖJIMAS:
• jeigu pajautėte, kad jau neturite jėgų ir skęstate, pasistenkite kuo daugiau įkvėpti oro, o dėmesį į save atkreipkite mojuodami rankomis;
• pamatę skęstantį žmogų, mėginkime atkreipti aplinkinių dėmesį šaukdami. Numeskite skęstančiajam gelbėjimo ratą, kamuolį arba kitą daiktą, kuris neskęsta;
• jeigu įmanoma, pamėginkite pasiekti skęstantįjį ranka, lazda, stora medžio šaka arba numeskite jam virvę;
• įsidėmėkite, kad skęstantįjį gali gelbėti tik geras plaukikas, kuris išmano gelbėjimo būdus ir moka tai atlikti praktiškai.

